《杉下聋僧》
宋代·释永颐

殿阴古杉高百尺，苍弁虬髯森澱漆。
林深化蝶粉光冷，威凤飘飘感仙实。
旁有聋僧唤不闻，嗫嗫枯吟如有失。
或时兀坐何堆豗，或时手把古收帙。
帙中明星不复记，案上吟篇已亡律。
居山六月不知暑，地凉艳草生幽苾。
茶灶泥崩古藓黏，石盆仰地莲花出。
山童书睡靠其旁，袴如盘络不掩膝。
僧今老矣无别怀，时梦响潭清汩汩。
终当卜室居其偏，坐看蜿蜓舞清溢。

作者简介：释永颐，字山老，号云泉，钱塘（今浙江杭州）人。居唐栖寺。与江湖诗人周晋仙、周伯弜父子等多有唱和。理宗淳祐十年（一二五○），上天竺佛光法师抗拒权贵侵占寺产，愤而渡江东归时，颐曾遗书慰问。有《云泉诗集》一卷传世。事见本集末附《上天竺志》永颐小传。　永颐诗，以读画斋刊《南宋群贤小集》本为底本，校以汲古阁影抄《南宋六十家小集》本（简称汲古阁本）等。新辑集外诗附于卷末。